खमनोर/उदयपुर. खमनोर क्षेत्र के उनवास गांव में दूल्हे पवन पालीवाल के घर रविवार को शादी की खुशियां मातम में बदल गई। दूल्हे पवन की उदयपुर से विदाई भी नहीं हुई थी कि चाचा और परिवार के तीन लोगों की हादसे में मौत की सूचना आ गई। हालांकि परिवार की महिलाओं को शाम तक हादसे से बेखबर रखा गया, लेकिन रात नौ बजे दादा-पोते सहित परिवार के तीन लोगों के शव गठरियों में लाए तो रुदन मच गया। श्मशानघाट पर लाइटों की व्यवस्था कर तीनों का रात को एक ही चिता पर अंतिम संस्कार कर दिया। ऐसे हुआ भीषण हादसा और शादी में छा गया मातम...
- रिटायर्ड फौजी हेमशंकर पालीवाल, उनका पोता धर्मेश और इंद्रलाल रविवार सुबह उदयपुर में पवन की शादी के फेरों के बाद होने वाली रस्मों में शामिल होने के लिए घर से मोटरसाइकिल पर निकले थे। तीनों ने घसियार के मंदिर में दर्शन किए। फिर सामने ही होटल पर चाय पीने के लिए रुक गए। उन्होंने होटल वाले को चाय पिलाने के लिए कहा ही था कि पिंडवाड़ा की तरफ से उदयपुर जाता अनियंत्रित ट्रेलर मोटरसाइकिल के साथ तीनों को कुचलते हुए आगे निकल गया।
- हादसे में एक व्यक्ति का सिर धड़ से अलग हो गया। दूसरे का एक पैर व हाथ कट गए। तीसरे का शव क्षत-विक्षत हो गया। मृतक हेमशंकर के पुत्र भी इंदौर में शादी में गए थे। इन्द्र लाल के बेटे को महाराष्ट्र से बुलाया गया।
मैं उनके लिए चाय बना रहा था, मौत एक फीट दूर से निकली
- सड़क किनारे लोगा राम डांगी की होटल पर तीनों मृतकों के लिए चाय बना रहे 35 वर्षीय होटलकर्मी नानूराम पालीवाल ने भास्कर को हादसे का पूरा घटनाक्रम बताया। हादसे को देख वह तीन घंटे तक कांपता रहा। नानूराम ने उस वक्त चाय बना रहा था।
- सामने से आते अनियंत्रित ट्रेलर पर नजर पड़ी तो वह मृतकों की मोटरसाइकिल, टेबल-कुर्सियों को चपेट में लेते हुए होटल की तरफ आता दिखा। यह देख उसके होश उड़ गए। वह होटल के अंदर भाग गया। ट्रेलर होटल के टीनशेड को चपेट में लेते हुए उससे एक फीट दूरी से निकलकर यहां से करीब 75 फीट दूरी पर स्थित दूसरी होटल में जा घुसा। हादसे की घबराहट के कारण वह तीन घंटे तक कुछ बोल भी नहीं पाया।
आक्रोशित ग्रामीणों ने जताई नाराजगी, पुलिस ने समझाया
- घटना के बाद आसपास के लोगों ने हाइवे पर ढलान में अक्सर होने वाले हादसों को लेकर नाराजगी जताई। घसियार व इसवाल के बीच ब्रेकर व संकेतक बोर्ड लगाने की मांग की। ग्रामीणों ने हाइवे को रोकने की कोशिश भी की, लेकिन मौके पर मौजूद पुलिस उपाधीक्षक ओम कुमार और गोगुन्दा थानाधिकारी अमराराम मीणा ने समझाइश कर आक्रोशित ग्रामीणों को शांत किया।
-गोगुन्दा पुलिस मौके पर पहुंची। हाइवे से लोगों को हटाया और मृतकों को पोस्टमार्टम के लिए गोगुन्दा स्थित सामुदायिक स्वास्थ्य केंद्र की मोर्चरी में ले गए। वहां से पोस्टमार्टम के बाद शव परिजनों को सौंप दिए गए।
ढलान में बढ़ रहे हादसे, पुलिस ने हाइवे ऑथोरिटी को लिखा, पर बोर्ड नहीं लगे
चोरबावड़ी से भादवी गुढ़ा व ईसवाल से बरोडिया चौकी के बीच हाइवे पर तेज ढलान है। यहां कई दुर्घटनाएं हो चुकी है। दुर्घटनाओं को लेकर इस ढलान वाले क्षेत्र को डार्क जोन घोषित कर रखा है। गोगुन्दा थानाधिकारी ने ज्वाइन करते ही हाइवे अथॉरिटी को यहां पर ब्रेकर लगाने के लिए कहा था। लेकिन ऑथोरिटी ने इस ओर ध्यान नहीं दिया। दो माह पूर्व हादसे के बाद सीएलजी की बैठक में हाइवे ऑथोरिटी के टोल प्रबंधक को ईसवाल से घसियार के बीच रेडियम वाले साइन बोर्ड लगवाने व ब्रेकर बनवाने की बात कही थी। फिर भी हाइवे ऑथोरिटी ने ध्यान नहीं दिया।
ढलान के कारण हुआ हादसा
घटनास्थल पर ढलान थी। चाय पीने के लिए तीनों लोग सड़क से करीब 25 फीट दूर होटल के पास बैठे थे। इन्हें कुचलते हुए ट्रेलर एक होटल का टीनशेड उखाड़ते हुए 75 फीट दूर दूसरी होटल में जा घुसा।
गीता ने गड्ढ़े में कूद बचाई जान
ट्रेलर से दिव्यांग गीता गमेती की होटल आधी तक टूट गई। घटना के वक्त होटल के बाहर ही खड़ी थी। अनियंत्रित ट्रेलर को आते देख उसने पास ही गड्ढ़े में कूदकर जान बचाई। इस होटल में पांच-सात लोग बैठे थे। ये भी भाग गए।
रात 9 बजे घर पहुंचाए शव, परिजनों को कुछ देर पहले ही बताया
- रिश्तेदारों और समाजजनों को वारणी की भागल से एक किमी दूर गेट पर रोका गया। शव आने के बाद सभी एक साथ घर के लिए रवाना हुए। शव रात करीब नौ बजे घर लाए। महिलाओं काे कुछ देर पहले ही हादसे के बारे में बताया। इंद्रलाल खेती-बाड़ी करते थे। उनके लड़के सुरेश इंदौर से और नितिन मुंबई से गांव पहुंचे। हेमशंकर पालीवाल रिटायर्ड फौजी थे।
- सेवानिवृत्ति के बाद नाथद्वारा श्रीनाथजी मंदिर में 15 साल तक गार्ड की नौकरी भी की। वे श्रीनाथजी मंदिर में कर्मचारी के रूप में काम कर रहे थे। धर्मेश पालीवाल अंकुर पब्लिक स्कूल नाथद्वारा में 10वीं की पढाई कर रहा था। धर्मेश मिलनसार और धार्मिक प्रवृत्ति का था। धर्मेश हादसे के तीन घंटे पहले अपनी मां लक्ष्मी के साथ वारणी की भागल के पास रूपजी का गुड़ा स्थित भैरूजी के मंदिर में दूध का प्रसाद पहुंचाने गया था। हादसे से 24 श्रेणी पालीवाल समाज, पालीवाल ब्राह्मण समाज की श्रेणियों में शोक छा गया।
आगे की स्लाइडस में देखें इस घटना की फोटोज....
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva bho_Deva hin_Deva hin_Deva hin_Deva hin_Deva hin_Deva hin_Deva hin_Deva